**Likumprojekta**

**“Grozījumi likumā „Par skaidras naudas deklarēšanu uz valsts robežas”**

**sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Eiropas Parlamenta un Padomes 2018. gada 23. oktobra Regula (ES) 2018/1672 par Savienības teritorijā ievestās skaidras naudas vai no tās izvestās skaidras naudas kontroli un par Regulas (EK) Nr. 1889/2005 atcelšanu (turpmāk – regula Nr. 2018/1672). Eiropas Savienības dalībvalstīs Regula piemērojama ar 2021. gada 3. jūniju.  Lai nodrošinātu skaidru Regulas Nr. 2018/1672 piemērošanu, nepieciešams veikt grozījumus likumā “Par skaidras naudas deklarēšanu uz valsts robežas” (turpmāk - Likums).  Lai atbilstoši regulai Nr. 2018/1672 kompetentās iestādes vienveidīgi īstenotu skaidras naudas kontroli visās ES dalībvalstīs, Eiropas Komisija, izmantojot īstenošanas aktus, pieņems skaidras naudas deklarācijas veidlapu un informācijas par nepavadītu skaidru naudu atklāšanas veidlapu. Ņemot vērā minēto, likumprojektā “Grozījumi likumā “Skaidras naudas deklarēšana uz valsts robežas”” (turpmāk - likumprojekts) tiks svītrots deleģējums ministru kabinetam noteikt skaidras naudas deklarācijas veidlapu, tās aizpildīšanas, iesniegšanas un sniegto ziņu pārbaudes kārtību.  Saglabājot skaidras naudas kontroli uz valsts iekšējās robežas, likumprojektā tiks saglabāta norma, kas paredz, ka persona, šķērsojot valsts iekšējo robežu, pēc kompetentās iestādes amatpersonas pieprasījuma rakstveidā aizpildīs skaidras naudas deklarācijas veidlapu. Ievērojot konsekvenci, attiecīgās prasības izpildei tiks izmantota Eiropas Komisijas īstenošanas aktā izdotā skaidras naudas deklarācijas veidlapa. Veidlapas skaidras naudas deklarēšanai, šķērsojot valsts iekšējo robežu, paraugs tiks publicēts kompetentās iestādes tīmekļa vietnē.  Likumprojekts stājas spēkā vispārējā kārtībā. |

|  |  |  |  |
| --- | --- | --- | --- |
| **I. Tiesību akta projekta izstrādes nepieciešamība** | | | |
| 1. | Pamatojums | Regula Nr. 2018/1672 Eiropas Savienības dalībvalstīs piemērojama ar 2021. gada 3. jūniju. | |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | | Viena no Eiropas Savienības (turpmāk – ES) prioritātēm ir iekšējā tirgus veidošana saskanīgā, ilgtspējīgā un iekļaujošā veidā teritorijā, kurā brīvi un droši notiek preču, pakalpojumu un kapitāla aprite un personu pārvietošanās. Nelikumīgu ienākumu reintegrēšana ekonomikā un naudas novirzīšana nelikumīgu darbību finansēšanai rada kropļojumus un negodīgas konkurences priekšrocības attiecībā pret likumpaklausīgiem iedzīvotājiem un uzņēmumiem un tādējādi rada draudus iekšējā tirgus darbībai. Turklāt minētā prakse veicina noziedznieku un teroristu darbības, kas apdraud ES iedzīvotāju drošību.  Lai novērstu skaidras naudas pārvietošanas nelikumīgos nolūkos gadījumu skaita pieaugumu ES, kas varētu radīt draudus finanšu sistēmai un ES iekšējam tirgum, tika izstrādāta Eiropas Parlamenta un Padomes Regula (EK) Nr. 1889/2005 par skaidras naudas kontroli, kuru ieved Kopienas teritorijā vai izved no tās (turpmāk – regula Nr. 1889/2005). Regulas Nr. 1889/2005 mērķis ir novērst un konstatēt nelikumīgi iegūtu līdzekļu legalizāciju un teroristu finansēšanu, izveidojot kontroles sistēmu, ko piemēro fiziskām personām, kuras iebrauc ES vai izbrauc no tās ar skaidras naudas summām vai apgrozāmiem uzrādītāja instrumentiem 10 000 EUR vai lielākā vērtībā vai tās ekvivalentiem citās valūtās.  Ar regulu Nr. 1889/2005 ES īstenoja Finanšu darījumu darba grupas (turpmāk - FATF) izstrādātos starptautiskos standartus cīņai pret nelikumīgi iegūtu līdzekļu legalizāciju un teroristu finansēšanu.  *FATF* vērtējot nelikumīgi iegūtu līdzekļu legalizāciju un teroristu finansēšanu, guva plašāku pārskatu par mehānismiem, ko izmanto nelikumīgi iegūtu vērtību pārvietošanai pāri robežām. Tā rezultātā *FATF* ieteikumi ir atjaunoti un ieviestas izmaiņas ES tiesiskajā regulējumā, un ir izstrādāta jauna paraugprakse. Ņemot vērā šīs norises un pamatojoties uz spēkā esošo ES tiesību aktu izvērtējumu, tika atcelta regula Nr. 1889/2005 un pieņemta regula Nr. 2018/1672.  Vienlaikus jānorāda, ka regulas Nr. 2018/1672 priekšmets ir tāds pats kā regulai Nr. 1889/2005, proti - izveidot kontroles sistēmu skaidrai naudai, ko ieved ES vai izved no tās, lai papildinātu Eiropas Parlamenta un Padomes 2015. gada 20. maija Direktīvā (ES) 2015/849 par to, lai nepieļautu finanšu sistēmas izmantošanu nelikumīgi iegūtu līdzekļu legalizēšanai vai teroristu finansēšanai, un ar ko groza Eiropas Parlamenta un Padomes Regulu (ES) Nr. 684/2012 un atceļ Eiropas Parlamenta un Padomes Direktīvu 2005/60/EK un Komisijas Direktīvu 2006/70/EK (Dokuments attiecas uz EEZ) (turpmāk - Direktīva (ES) 2015/849), noteikto tiesisko regulējumu nelikumīgi iegūtu līdzekļu legalizācijas un teroristu finansēšanas novēršanai.  Lai īstenotu cīņu pret nelikumīgi iegūtu līdzekļu legalizāciju un teroristu finansēšanu un nodrošinātu regulas Nr. 2018/1672 tiešu piemērošanu, ir sagatavots likumprojekts.   1. Likumprojektā tiek labotas atsauces no regulas Nr. 1889/2005 normām uz regulas Nr. 2018/1672 normām. 2. Likuma tiek papildināts ar 2.1 pantu, paredzot, ka skaidra nauda likuma izpratnē ir regulas Nr. 2018/1672 2. panta 1. punkta a) apakšpunktā minētā skaidrā nauda, kas ir:   a) valūta - banknotes un monētas, kuras ir apgrozībā kā maiņas līdzeklis vai kuras ir bijušas apgrozībā kā maiņas līdzeklis un kuras joprojām var apmainīt finanšu iestādēs vai centrālajās bankās pret banknotēm un monētām, kuras ir apgrozībā kā maiņas līdzeklis;  b) apgrozāmie uzrādītāja instrumenti - instrumenti, kas nav valūta un kas ļauj to turētājiem, uzrādot instrumentus, saņemt finanšu līdzekļu summu bez pienākuma pierādīt savu identitāti vai tiesības uz šo summu. Minētie instrumenti ir ceļojuma čeki un čeki, vekseļi vai maksājuma uzdevumi, kas ir uzrādītāja instrumenti, parakstīti, nenorādot saņēmēju, indosēti bez ierobežojuma, izdoti fiktīvam saņēmējam, vai citādi instrumenti tādā formā, ka īpašumtiesības pāriet līdz ar to nodošanu;  c) preces, ko izmanto kā vērtības uzkrāšanas līdzekļus ar augstu likviditāti – ir viena no regulas Nr. 2018/1672 I pielikuma 1. punktā uzskaitītajām precēm (monētas, kas satur vismaz 90 % zelta; zelts gabalos, piemēram, stieņi, tīrradņi vai aglomerāti, kas satur vismaz 99,5 % zelta), kurai ir liela vērtība attiecībā pret apjomu un kuru, izmantojot pieejamus starptautiskus tirgus, var viegli pārvērst valūtā ar neievērojamām darījuma izmaksām;  d) priekšapmaksas kartes - ir viena no regulas Nr. 2018/1672 I pielikuma 2. punktā uzskaitītām nenominālām kartēm, kurā uzkrāta monetāra vērtība vai līdzekļi vai kura nodrošina piekļuvi monetārai vērtībai vai līdzekļiem un kuru var izmantot maksājumu darījumiem, preču vai pakalpojumu iegādei vai valūtas izpirkšanai, ja šāda karte nav saistīta ar bankas kontu. Tomēr šobrīd priekšapmaksas kartēm vēl nepiemēro regulas nosacījumus.  Likums tiek papildināts ar 2.2 pantu, paredzot, ka nepavadīta skaidra nauda likuma izpratnē ir regulas Nr. 2018/1672 2. panta 1. punkta i) apakšpunktā minētā skaidrā nauda, kas ir skaidra nauda, kas ir sūtījumā bez pārvadātāja. Ievērojot regulas Nr. 2018/1672 preambulas 18. punktu, nepavadīta skaidru naudu ieved Eiropas Savienībā vai izved no tās, piemēram, pasta sūtījumos, kurjerpastā, nepavadītā bagāžā vai konteinerkravās.   1. Regulas Nr. 2018/1672 2. panta 1. punkta k) apakšpunkts definē, ka “finanšu ziņu vākšanas vienība (*FIU*)” ir vienība, kas izveidota dalībvalstī Direktīvas (ES) 2015/849 32. panta īstenošanas nolūkiem. Ņemot vērā minēto, likumprojekta 3. pantā tiek skaidrots, ka finanšu ziņu vākšanas vienība ir Finanšu izlūkošanas dienests. Tāpat likumprojekta 7.pantā tiek paredzēts, ka Likuma 6. panta otrajā un trešajā daļā vārdus ”Noziedzīgi iegūtu līdzekļu legalizācijas novēršanas dienests” aizstāj ar vārdiem “Finanšu izlūkošanas dienests”. 2. Regulā Nr. 2018/1672 papildus jau Regulā Nr.1889/2005 noteiktajam (valūta un apgrozāmi uzrādītāja instrumenti), tiek paplašināta skaidras naudas definīcija. Regulas Nr.2018/1672 2.panta 1.punktā tiek definēts, ka “skaidra nauda” ir:  * valūta; * apgrozāmie uzrādītāja instrumenti; * preces, ko izmanto kā vērtības uzkrāšanas līdzekļus ar augstu likviditāti; * priekšapmaksas kartes.   Regulas Nr.2018/1672 2.panta 1.punkta e) apakšpunkts skaidro, ka “prece, ko izmanto kā vērtības uzkrāšanas līdzekli ar augstu likviditāti”, ir viena no šīs regulas I pielikuma 1. punktā uzskaitītajām precēm -monētas, kas satur vismaz 90 % zelta; un zelts gabalos, piemēram, stieņi, tīrradņi vai aglomerāti, kas satur vismaz 99,5 % zelta, kurai ir liela vērtība attiecībā pret apjomu un kuru, izmantojot pieejamus starptautiskus tirgus, var viegli pārvērst valūtā ar neievērojamām darījuma izmaksām.  Lai regulas Nr. 2018/1672 norma būtu skaidri piemērojama, likumprojekta 4. pantā tiek paredzēts, ka deklarējamās skaidrās naudas, kas minēta regulas Nr.2018/1672 2. panta 1. punkta a) apakšpunkta iii) punktā, vērtību nosaka likumā “Par valsts proves uzraudzību” un likumā “Par kultūras pieminekļu aizsardzību” noteiktā iestāde.  Likuma “Par valsts proves uzraudzību” mērķis ir aizsargāt valsts un patērētāju intereses dārgmetālu, dārgakmeņu un to izstrādājumu izmantošanas jomā. Tāpat minētais likums nosaka, ka Latvijas Republikā izgatavoto un ievesto (importēto) dārgmetālu izstrādājumu proves noteikšanas, zīmogošanas un marķēšanas prasības, proves zīmogus, ar kādiem šos izstrādājumus zīmogo, kā arī regulē valsts proves uzraudzību.  Likuma “Par valsts proves uzraudzību” 15. panta otrās daļas 2) apakšpunkts paredz, ka Latvijas proves birojs veic šādus pārvaldes uzdevumus: nosaka dārgmetālu, dārgakmeņu un to izstrādājumu provi, veic sastāva analīzi, ekspertīzi, kontrolanalīzi un novērtēšanu, izsniedz kvalitātes apliecības.  Savukārt šī paša likuma 24. pants paredz, ka Latvijas proves biroja izdarīto analīžu un ekspertīžu rezultātus un noteiktās proves var piemērot arī tiesībaizsardzības institūcijas visos strīdīgos gadījumos.  Saskaņā ar Ministru kabineta 2009. gada 9. novembra rīkojumu Nr. 762 “Par valsts sabiedrības ar ierobežotu atbildību “Latvijas proves birojs” dibināšanu” Finanšu ministrija un birojs katru gadu slēdz “Pārvaldes uzdevumu deleģēšanas līgumu”, kurš paredz arī laboratorisko ekspertīžu veikšanu tiesībsargājošām institūcijām. Šī līguma ietvaros jau pašlaik Latvijas proves birojs šādas ekspertīzes veic arī pēc Valsts ieņēmumu dienesta pieprasījumiem.  Ņemot vērā minēto, Latvijas proves birojs atbalsta Likuma 4. panta pilnveidošanu, paredzot valsts sabiedrības ar ierobežotu atbildību “Latvijas proves biroja|” iesaisti vērtības noteikšanā tādām precēm, kas ir noteiktas Regulā Nr. 2018/1672 kā preces, ko izmanto kā vērtības uzkrāšanas līdzekļus ar augstu likviditāti, t.i. monētas, kas satur vismaz 90 % zelta un zelts gabalos, piemēram, stieņi, tīrradņi vai aglomerāti, kas satur vismaz 99,5 % zelta.  Likuma “Par kultūras pieminekļu aizsardzību” 5. pants paredz, ka Valsts pārvaldi kultūras pieminekļu aizsardzībā un izmantošanā nodrošina Ministru kabinets, un to realizē Nacionālā kultūras mantojuma pārvalde. Saskaņā ar Noziedzīgi iegūtu līdzekļu legalizācijas un terorisma un proliferācijas finansēšanas novēršanas likuma 45. panta 1.1daļas 2. punktu Nacionālā kultūras mantojuma pārvalde uzrauga personas, kas darbojas mākslas un antikvāro priekšmetu apritē, tos ievedot Latvijas Republikā vai izvedot no tās, glabājot vai tirgojot, tostarp tādas personas, kas šajā punktā paredzētās darbības veic antikvariātos, izsoļu namos vai ostās, ja darījuma vai vairāku šķietami saistītu darījumu kopējā summa ir vismaz 10 000 *euro*. Ievērojot minēto, likumprojektā paredzēts, ka mākslas un antikvāro priekšmetu (kas attiecīgajā gadījumā varētu būt, piemēram, monētas) vērtību noteiks Nacionālā kultūras mantojuma pārvalde.   1. Regulas Nr. 2018/1672 3. panta 1. punkts paredz, ka pārvadātāji, kam līdzi ir skaidra nauda 10 000 EUR vai lielākā vērtībā, deklarē minēto skaidro naudu tās dalībvalsts kompetentajām iestādēm, caur kuru tie iebrauc Savienībā vai izbrauc no tās, un attiecīgo skaidro naudu dara tām pieejamu kontrolei.   Viena no būtiskākajām izmaiņām regulā Nr. 2018/1672 paredz, ka, lai nodrošinātu to, ka kompetentās iestādes vienveidīgi īsteno kontroli, Eiropas Komisija, izmantojot īstenošanas aktus, pieņem paraugus regulas 2018/1672 3. panta 3. punktā minētajai skaidras naudas deklarācijas veidlapai (pavadītai naudai) *Cash declaration form* un 4. panta 3. punktā minētajai informācijas atklāšanas deklarācijas veidlapai (nepavadītai naudai) *Cash disclosure form.* Š.g. 26. martā Eiropas Komisijas Skaidras naudas kontroles komitejas astotajā sanāksmē notika balsošana par Komisijas Īstenošanas regulas, ar ko nosaka paraugus konkrētām veidlapām, kā arī tehniskos noteikumus efektīvai informācijas apmaiņai saskaņā ar Eiropas Parlamenta un Padomes Regulu (ES) 2018/1672 par Savienības teritorijā ievestās skaidras naudas vai no tās izvestās skaidras naudas kontroli (turpmāk - Komisijas Īstenošanas regula). Balsošanas kārtība notika saskaņā ar Eiropas Parlamenta un Padomes 2011. gada 16. februāra Regulas (ES) Nr. 182/2011, ar ko nosaka normas un vispārīgus principus par dalībvalstu kontroles mehānismiem, kuri attiecas uz Komisijas īstenošanas pilnvaru izmantošanu, 5. pants, kā arī saskaņā ar Eiropas Parlamenta un Regulas Nr. 2018/1672 16. pantu. Īstenošanas regulas projekts tika atbalstīts tālākai virzībai esošajā redakcijā. Īstenošanas regula un pielikumi ar tulkotām versijām valsts valodās tiks publicēti Eiropas Savienības Oficiālajā Vēstnesī maija vidū.  Informācijai, regula Nr. 1889/2005 neparedzēja skaidras naudas deklarēšanas veidlapu. Tomēr Eiropas Komisijas *Customs 2013* Skaidras naudas darba grupa izstrādāja un apstiprināja vienotu skaidras naudas deklarācijas veidlapu visās ES dalībvalstu valodās un deviņās trešo valstu valodās. Pamatojoties uz EK Ģenerāldirektorāta 2012. gada 20. jūlija vēstuli Nr. DG TAXUD/B1/D (2012) 889512, EK izstrādātā deklarācijas veidlapa tika noteikta Ministru kabineta 2019. gada 2. jūlija noteikumos Nr. 303 “Noteikumi par skaidras naudas deklarācijas veidlapu, tās aizpildīšanas, iesniegšanas un sniegto ziņu pārbaudes kārtību”.  Ņemot vērā minēto, ar likumprojekta 5. pantu tiek paredzēts izteikt jaunā redakcijā Likuma 5. pantu, kura jaunās redakcijas pirmā daļa paredz, ka persona, kurai saskaņā ar regulas Nr. 2018/1672 3. panta 1. punktu ir pienākums deklarēt skaidru naudu, aizpilda skaidras naudas deklarāciju saskaņā ar regulas Nr. 2018/1672 3. panta 2. punktu. Regulas Nr. 2018/1672 3. panta 2. punktā noteikts, ka skaidras naudas deklarācijā jānorāda šāda informācija:  a) pārvadātāju, tostarp tā pilnu vārdu, uzvārdu, kontaktinformāciju, tostarp adresi, dzimšanas datumu, dzimšanas vietu, valstspiederību un personu apliecinoša dokumenta numuru;  b) skaidras naudas īpašnieku, tostarp pilnu vārdu, uzvārdu, kontaktinformāciju, tostarp adresi, dzimšanas datumu, dzimšanas vietu, valstspiederību un personu apliecinoša dokumenta numuru, ja īpašnieks ir fiziska persona, vai, ja īpašnieks ir juridiska persona - pilnu nosaukumu, kontaktinformāciju, tostarp adresi, reģistrācijas numuru un, ja tas ir pieejams, pievienotās vērtības nodokļa (PVN) maksātāja identifikācijas numuru;  c) ja šāda informācija ir pieejama – par paredzēto skaidras naudas saņēmēju, tostarp pilnu vārdu, uzvārdu, kontaktinformāciju, tostarp adresi, dzimšanas datumu, dzimšanas vietu, valstspiederību un personu apliecinoša dokumenta numuru, ja paredzētais saņēmējs ir fiziska persona, vai, ja paredzētais saņēmējs ir juridiska persona - pilnu nosaukumu, kontaktinformāciju, tostarp adresi, reģistrācijas numuru un, ja tas ir pieejams, PVN maksātāja identifikācijas numuru;  d) skaidras naudas veidu un summu vai vērtību;  e) skaidras naudas ekonomisko iegūšanas veidu;  f) paredzēto skaidras naudas izmantošanas veidu;  g) pārvadājuma maršrutu;  h) datus par transportlīdzekli.  Saskaņā ar regulas Nr. 2018/1672 3. panta 3. punktu persona kompetentajai iestādei robežšķērsošanas vietā deklarācijas veidlapu var iesniegt gan rakstveidā, gan elektroniski. Ja skaidras naudas deklarācijas veidlapa tiek aizpildīta papīra formā robežšķērsošanas vietā, tā tiek iesniegta kompetentās iestādes amatpersonai divos eksemplāros.  Saskaņā ar regulas Nr.2018/1672 4.panta 1.punktu, ja Savienībā ieved vai izved no tās nepavadītu skaidru naudu 10 000 EUR vai lielākā vērtībā, kompetentās iestādes dalībvalstī, caur kuru skaidru naudu ieved Savienībā vai izved no tās, var pieprasīt attiecīgi skaidras naudas nosūtītājam vai saņēmējam, vai to pārstāvim atklāt informāciju deklarācijā, ievērojot 30 dienu termiņu. Kompetentās iestādes var aizturēt skaidru naudu līdz brīdim, kad nosūtītājs vai saņēmējs, vai to pārstāvis atklāj informāciju deklarācijā. Pienākumu atklāt informāciju par nepavadītu skaidru naudu neuzskata par izpildītu, ja deklarācija nav iesniegta pirms termiņa beigām, ja sniegtā informācija ir nepareiza vai nepilnīga vai ja skaidra nauda nav darīta pieejama kontrolei.  Ievērojot minēto, Likuma 5.panta jaunās redakcijas otrajā daļā tiek paredzēts, ka kompetentā iestāde saskaņā ar regulas Nr. 2018/1672 4. panta 1. punktu ir tiesīga pieprasīt personai, kura, šķērsojot valsts ārējo robežu, ieved Latvijas Republikā vai izved no tās nepavadītu skaidru naudu 10 000 *euro* apmērāvai vairāk, attiecīgās skaidras naudas nosūtītājam vai saņēmējam aizpildīt regulas Nr. 2018/1672 4. panta 2. punktā minēto informācijas atklāšanas deklarācijas veidlapu par nepavadītu skaidru naudu. Attiecīgajai personai ir pienākums to aizpildīt divos eksemplāros, tajā sniegto ziņu patiesumu apliecināt ar parakstu un iesniegt kompetentai iestādei 30 dienu laikā no pieprasījuma brīža.  Regulas Nr. 2018/1672 6. panta 1. punkts paredz, ka, ja kompetentās iestādes konstatē pārvadātāju ar skaidru naudas summu, kas mazāka par regulas Nr. 2018/1672 3. pantā noteikto robežvērtību, un, ja ir norādes, ka skaidra nauda ir saistīta ar noziedzīgu darbību, tās reģistrē minēto informāciju un regulas Nr. 2018/1672 3. panta 2. punktā uzskaitītos datus. Ņemot vērā sabiedrības drošības riskus, Likuma 5. panta jaunās redakcijas trešā daļā ir noteikta kompetentās iestādes – Valsts ieņēmumu dienesta un Valsts robežsardzes (kompetentā iestāde tikai uz valsts ārējās robežas (ES ārējās robežas) Latvijas Republikas robežšķērsošanas vietās, kur muitas kontrole nav paredzēta) tiesības pieprasīt personai aizpildīt skaidras naudas deklarāciju, ja ir pazīmes par iespējamām personas nelikumīgām darbībām. Šādas tiesību normas nepieciešamas, lai mazinātu noziedzīgi iegūtu līdzekļu aprites riskus ES, tai skaitā Latvijas Republikā.  Likuma 5. panta jaunās redakcijas ceturtā daļā tiek paredzēts, ka skaidras naudas deklarācijas veidlapas paraugs, kā arī informācijas atklāšanas deklarācijas par nepavadītu skaidru naudu veidlapas paraugs ir pieejams kompetentās iestādes tīmekļa vietnē. Deklarācijas veidlapas latviešu, angļu un krievu valodā būs pieejamas kompetentās iestādes tīmekļa vietnē, kā arī bez maksas kompetentās iestādes Latvijas Republikas robežšķērsošanas vietā[[1]](#footnote-1) vai pie kompetentās iestādes amatpersonas.   1. 2018. gada 4. jūlijā Eiropas Padomes *Moneyval* komitejas plenārsēdē tika apstiprināts 5. kārtas ziņojums par Latvijas noziedzīgi iegūtu līdzekļu legalizācijas un terorisma novēršanas sistēmas efektivitāti, kurš tika publicēts 2018. gada 23. augustā. Šo novērtējumu atbilstoši starptautiskajiem *FATF* standartiem veica Eiropas Padomes *Moneyval* komitejas eksperti vizītes laikā no 2017. gada 30. oktobra līdz 8. novembrim. *Moneyval* 5. kārtas novērtēšana balstās uz noziedzīgi iegūtu līdzekļu legalizācijas un terorisma finansēšanas sistēmas efektivitātes vērtējumu pēc 11 rādītājiem. Ņemot vērā starptautiski atzītu *FATF* metodoloģiju, tika izstrādāts *“Pasākumu plāns noziedzīgi iegūtu līdzekļu legalizācijas un terorisma finansēšanas novēršanai laikposmam līdz 2019. gada 31. decembrim”*, kurā ir iekļautas *Moneyval* 5. kārtas novērtēšanas ziņojumā ietvertās rekomendācijas, tai skaitā par pasākumiem, kuri Latvijai jāveic, lai nodrošinātu vairāk atturošu sistēmu attiecībā uz robežas nedeklarētās vai nepatiesi deklarētās skaidras naudas arestēšanu un konfiskāciju.   Atbilstoši minētajam, 2019. gadā tika pieņemts likums “Grozījumi likumā “[Par skaidras naudas deklarēšanu uz valsts robežas](https://likumi.lv/ta/id/155879-par-skaidras-naudas-deklaresanu-uz-valsts-robezas)” (turpmāk – Grozījumu likums). Ar Grozījumu likumu Likums tika papildināts ar skaidras naudas kontroles regulējumu uz valsts iekšējās robežas.  Ar Grozījumu likumu 5. panta ceturtā daļa tika izteikta jaunā redakcijā, nosakot, ka fiziskā persona, kura, šķērsojot valsts iekšējo robežu, ieved Latvijas Republikā vai izved no tās skaidru naudu 10 000 *euro* apmērāvai vairāk, pirms skaidras naudas izvešanas no Latvijas Republikas vai pēc skaidras naudas ievešanas Latvijas Republikā pēc kompetentās iestādes amatpersonas pieprasījuma rakstveidā aizpilda skaidras naudas deklarācijas veidlapu, tajā sniegto ziņu patiesumu apliecina ar parakstu un iesniedz deklarāciju attiecīgajai kompetentās iestādes amatpersonai. Tāpat Grozījumu likums paredzēja, ka Ministru kabinets apstiprina skaidras naudas deklarācijas veidlapas paraugu, nosaka deklarācijas aizpildīšanas un iesniegšanas kārtību, kā arī sniegto ziņu pārbaudes kārtību. Ņemot vērā minēto, 2019. gada 10. jūlijā stājās spēka Ministru kabineta noteikumi Nr. 303 “Noteikumi par skaidras naudas deklarācijas veidlapu, tās aizpildīšanas, iesniegšanas un sniegto ziņu pārbaudes kārtību”, kas nosaka skaidras naudas deklarācijas veidlapas paraugu, tās aizpildīšanas un iesniegšanas kārtību, kā arī sniegto ziņu pārbaudes kārtību.  Lai turpinātu nodrošināt skaidras naudas kontroli uz valsts iekšējās robežas, Likumā tiek saglabātas normas, kas paredz, ka persona, šķērsojot valsts iekšējo robežu, pēc kompetentās iestādes amatpersonas pieprasījuma rakstveidā aizpilda skaidras naudas deklarāciju. Attiecīgais regulējums ietverts likumprojekta 6. pantā, izsakot jaunā redakcijā Likuma 5.1 pantu.  Ievērojot konsekvenci, attiecīgās prasības izpildei tiks izmantota EK īstenošanas regulā izdotā skaidras naudas deklarācijas veidlapa (pavadītai naudai) un informācijas atklāšanas deklarācijas veidlapa (nepavadītai naudai). Līdz ar to, izsakot Likuma 5. pantu jaunā redakcijā, netiek saglabāts deleģējums Ministru kabinetam apstiprināt skaidras naudas deklarācijas veidlapas paraugu un noteikt tā aizpildīšanas un iesniegšanas kārtību.  Tāpat Likuma jaunā 5.1panta otrā daļā tiek paredzēts, ka kompetentā iestāde uz valsts iekšējās robežas, tāpat kā uz valsts ārējās robežas, ir tiesīga pieprasīt nepavadītas skaidras naudas, kuru ieved Latvijas Republikā vai izved no tās, un kuras apmērs ir 10 000 *euro* vai vairāk, nosūtītājam vai saņēmējam, vai to pārstāvim aizpildīt informācijas atklāšanas deklarāciju par nepavadītu skaidru naudu. Attiecīgajai personai ir pienākums aizpildīt informācijas atklāšanas deklarācijas veidlapu par nepavadītu skaidru naudu divos eksemplāros, tajā sniegto ziņu patiesumu apliecināt ar parakstu un iesniegt kompetentai iestādei 30 dienu laikā no pieprasījuma brīža.  Ievērojot to, ka Likuma 5.1 panta jaunajā redakcijā tiek noteikts, ka attiecīgās deklarācijas personai būs jāaizpilda un jāiesniedz pēc kompetentās amatpersonas pieprasījuma, deklarācijas veidlapas latviešu, angļu un krievu valodā bez maksas būs pieejamas kompetentajā iestādē Latvijas Republikas robežšķērsošanas vietā[[2]](#footnote-2), pie attiecīgās kompetentās iestādes amatpersonas, kā arī pieejamas kompetentās iestādes tīmekļa vietnē.  Personai skaidras naudas deklarācijā jānorāda šāda informācija:  1) savu vārdu, uzvārdu, kontaktinformāciju (adresi, tālruņa numuru, e-pasta adresi), dzimšanas datumu, dzimšanas vietu, valstspiederību un personu apliecinoša dokumenta numuru;  2) skaidras naudas īpašnieka pilnu vārdu, uzvārdu, kontaktinformāciju (adresi, tālruņa numuru, e-pasta adresi), dzimšanas datumu, dzimšanas vietu, valstspiederību un personu apliecinoša dokumenta numuru, ja īpašnieks ir fiziska persona, vai, ja īpašnieks ir juridiska persona - pilnu nosaukumu, kontaktinformāciju (adresi, tālruņa numuru, e-pasta adresi), reģistrācijas numuru un, ja tas ir pieejams, pievienotās vērtības nodokļa (PVN) maksātāja identifikācijas numuru;  3) ja informācija ir pieejama – tad skaidras naudas saņēmēja pilnu vārdu, uzvārdu, kontaktinformāciju (adresi, tālruņa numuru, e-pasta adresi), dzimšanas datumu, dzimšanas vietu, valstspiederību un personu apliecinoša dokumenta numuru, ja paredzētais saņēmējs ir fiziska persona, vai, ja paredzētais saņēmējs ir juridiska persona - pilnu nosaukumu, kontaktinformāciju (adresi, tālruņa numuru, e-pasta adresi), reģistrācijas numuru un, ja tas ir pieejams, PVN maksātāja identifikācijas numuru;  4) skaidras naudas veidu un summu vai vērtību;  5) skaidras naudas ekonomisko iegūšanas veidu;  6) paredzēto skaidras naudas izmantošanas veidu;  7) pārvadājuma maršrutu;  8) ziņas par transportlīdzekli.  Ņemot vērā to, ka Regulas Nr. 2018/1672 3. pants unparedz to, ka pienākumu deklarēt skaidru naudu neuzskata par izpildītu, ja sniegtā informācija ir nepareiza vai nepilnīga vai, ja skaidra nauda nav darīta pieejama kontrolei, un 4. pants paredz, ka pienākumu atklāt informāciju par nepavadītu skaidru naudu neuzskata par izpildītu, ja deklarācija nav iesniegta pirms termiņa beigām, ja sniegtā informācija ir nepareiza vai nepilnīga vai ja skaidra nauda nav darīta pieejama kontrolei, minētā likumprojekta norma ir attiecināma uz skaidras naudas deklarēšanas pienākumu, šķērsojot valsts iekšējo robežu.  Ņemot vērā minēto, likuma jaunā 5.1 panta septītā daļa paredz, ja skaidras naudas deklarācijā norādītā informācija ir nepatiesa vai nepilnīga, vai skaidra nauda nav darīta pieejama kontrolei, uzskatāms, ka skaidras naudas deklarēšanas pienākums nav izpildīts, un skaidrā nauda, ko persona ieved Latvijas Republikā vai izved no tās, nav deklarēta, kā arī paredz, ka informācijas atklāšanas pienākums par nepavadītu skaidru naudu nav izpildīts, ja informācijas atklāšanas deklarācija nav iesniegta pirms termiņa beigām, ja sniegtā informācija ir nepareiza vai nepilnīga vai ja skaidra nauda nav darīta pieejama kontrolei   1. Regulas Nr. 2018/1672 4.panta pirmais punkts un 7. pants paredz, ka kompetentās iestādes var skaidru naudu aizturēt uz laiku ar administratīvu lēmumu saskaņā ar valsts tiesībās paredzētiem nosacījumiem šādos gadījumos – (a) ja nav izpildīts pienākums deklarēt pavadītu skaidru naudu vai pienākums atklāt informāciju par nepavadītu skaidru naudu; vai - (b) ir norādes, ka skaidra nauda neatkarīgi no summas ir saistīta ar noziedzīgu darbību.   Šādas tiesības kompetentajai iestādei regulā ir iekļautas ņemot vērā to, ka skaidras naudas pārvietošana, uz ko attiecas kontrole saskaņā ar šo regulu, tiek veikta pāri ārējai robežai, un to, ka ir grūtības rīkoties pēc tam, kad skaidra nauda ir prom no ievešanas vai izvešanas punkta. Ņemot vērā šādas pagaidu aizturēšanas raksturu un to, kāda tai varētu būt ietekme uz pārvietošanās brīvību un tiesībām uz īpašumu, aizturēšanas laikposms ir jāierobežo līdz absolūti minimālajam laikam, kāds nepieciešams citām kompetentajām iestādēm, lai noteiktu, vai ir pamats turpināt iejaukšanos, piemēram, veicot izmeklēšanu vai konfiscējot skaidru naudu, pamatojoties uz citiem juridiskiem instrumentiem.  Lēmumam par skaidras naudas aizturēšanu uz laiku saskaņā ar šo regulu ir jāpievieno tā apsvērumi un pienācīgi jāapraksta īpašie faktori, kas bija par pamatu rīcībai.  Īpašos un pienācīgi izvērtētos gadījumos vajadzētu būt iespējai pagarināt laikposmu, uz kuru skaidra nauda aizturēta uz laiku (bet ne ilgāk kā uz 90 dienām), piemēram, ja kompetentās iestādes saskaras ar grūtībām iegūt informāciju par iespējamu noziedzīgu darbību, cita starpā, ja ir jāsazinās ar kādu trešo valsti, ja ir jātulko dokumenti vai ja nepavadītas skaidras naudas gadījumā ir grūti identificēt nosūtītāju vai saņēmēju vai sazināties ar tiem.  Ja līdz aizturēšanas laikposma beigām nav pieņemts lēmums par turpmāku iejaukšanos vai, ja kompetentā iestāde nolemj, ka nav pamata turpmākai skaidras naudas aizturēšanai uz laiku, attiecīgo skaidro naudu būtu nekavējoties jāatgriež personai, kurai skaidrā nauda tika aizturēta uz laiku, vai nepavadītas skaidras naudas aizturēšanas uz laiku gadījumā - pārvadātājam vai īpašniekam.  Vērtējot, kā Regulas Nr. 2018/1672 4. panta pirmo punktu un 7. pantu piemērot saskaņā ar valsts tiesībās paredzētiem nosacījumiem, ir konstatēts turpmāk minētais:   * attiecībā uz tiesībām aizturēt skaidru naudu uz laiku Administratīvās atbildības likuma (turpmāk – AAL) 111. pants paredz, ka var izņemt administratīvā pārkāpuma lietā nozīmīgu mantu. Savukārt Kriminālprocesa likuma (turpmāk – KPL) 361. pants nosaka, ka arestu mantai var uzlikt tikai pirmstiesas procesā. Tas nozīmē, ka šobrīd spēkā esošie tiesību akti neparedz iespēju aizturēt skaidru naudu uz laiku, ja nav uzsākts administratīvā pārkāpuma process vai uzsākts kriminālprocess. * attiecībā uz skaidras naudas aizturēšanas termiņu AAL 133. pants paredz, ka administratīvā pārkāpuma lietu izskata un lēmumu pieņem pēc iespējas ātrāk, bet ne vēlāk kā viena mēneša laikā no dienas, kad pieņemts lēmums par administratīvā pārkāpuma procesa uzsākšanu. Objektīvu iemeslu dēļ šo termiņu iespējams pagarināt uz laiku, kas nepārsniedz četrus mēnešus. Tas nozīmē, ka skaidras naudas aizturēšana var būt līdz pat 5 mēnešiem, t.i., aptuveni 150 dienām. Savukārt saskaņā ar KPL 389. pantā noteikto, no brīža, kad pirmstiesas kriminālprocesā personas mantai ir uzlikts arests, tas var sasniegt līdz pat 22 mēnešiem. Tas nozīmē, ka spēkā esošajos tiesību aktos noteiktie skaidras naudas aizturēšanas termiņi attiecas tikai uz gadījumiem, kad jau ir uzsākts administratīvā pārkāpuma process vai kriminālprocess. Līdz ar to nav iespējams īstenot Regulas Nr. 2018/1672 7. panta 2. punktā noteikto, ka uz administratīvo lēmumu, kas minēts 7. panta 1. punktā, attiecas efektīva tiesību aizsardzība saskaņā ar valsts tiesībās paredzētām procedūrām.   Analizējot nepieciešamību skaidru naudu aizturēt uz laiku Regulas Nr. 2018/1672 7. panta 1. punkta (a) apakšpunktā minētajā gadījumā – ja nav izpildīts pienākums deklarēt pavadītu skaidru naudu vai pienākums atklāt informāciju par nepavadītu skaidru naudu - šāda rīcība tiek vērtēta kā nebūtiska, jo, ja nav izpildīts pienākums deklarēt pavadītu skaidru naudu, tiks konstatēts pārkāpums un ir uzsākama administratīvā lietvedība vai kriminālprocess, ja nedeklarētā summa pārsniedz 25 000 *euro*. Attiecīgi skaidru naudu var izņemt administratīvā pārkāpuma procesā vai arestēt kriminālprocesā. Savukārt gadījumos, kad tiek pārvietota nepavadīta skaidra nauda, pienākums atklāt informāciju par to ir izpildāms 30 dienu laikā pēc kompetentās iestādes lūguma. Šajā gadījumā būtu nepieciešams paredzēt iespēju skaidru naudu aizturēt uz laiku, līdz pienākums atklāt informāciju tiek izpildīts.  Savukārt, analizējot nepieciešamību skaidru naudu aizturēt uz laiku Regulas Nr. 2018/1672 7. panta 1. punkta (b) apakšpunktā minētajā gadījumā - ir norādes, ka skaidra nauda neatkarīgi no summas ir saistīta ar noziedzīgu darbību - šāda rīcība varētu būt gadījumā, ja kompetentajai iestādei būs radušās aizdomas par skaidras naudas izcelsmi, bet tomēr vēl nebūs skaidrs pamatojums kriminālprocesa uzsākšanai. Tādā situācijā, kamēr tiek noskaidroti papildus apstākļi, piemēram, pārbaudīta informācija datubāzēs un lūgta informācija citām iestādēm, piemēram, Finanšu izlūkošanas dienestam, skaidru naudu varētu aizturēt uz laiku, pieņemot attiecīgu lēmumu (u\izdodot administratīvo aktu). Ja pārbaudes laikā aizdomas apstiprinātos vai arī būtu nepieciešams veikt padziļinātas pārbaudes, piemēram, oficiāli pārbaudīt informāciju trešā valstī, būtu pamatots iemesls kriminālprocesa uzsākšanai, jo, pirmkārt, praksē šādas informācijas iegūšana ir iespējama tikai kriminālprocesuālo darbību rezultātā, otrkārt, šādu pārbaudi var neizdoties veikt 30 dienu laikā (lai arī Regulas Nr. 2018/1672 7. panta 3. punktā ir paredzēta iespēja 30 dienu termiņu pagarināt uz laiku laikposmu ne vairāk kā par 90 dienām, nav saskatāma nepieciešamība pēc šāda pagarinājuma, jo 30 dienas ir pietiekami ilgs laiks, lai veiktu pārbaudes datu bāzēs un sazinātos ar citām iestādēm Latvijā).  Patreizējā praksē, ja Valsts ieņēmumu dienesta amatpersonai rodas aizdomas par skaidras naudas izcelsmi, praktiski visos gadījumos tiek uzsākts kriminālprocess. Vēlāk, noskaidrojot lietas apstākļus, kriminālprocess tiek izbeigts. Atbilstoši statistikai, kriminālprocesi tiek izbeigti lielākajā daļā gadījumu. Šāda situācija zināmā mērā ir pretrunā ES tiesas spriedumos uzsvērtajam adekvātuma principam, tas ir, cilvēktiesību ierobežojumam jābūt proporcionālam ar cēloni un obligāti jāatbilst demokrātiskas sabiedrības interesēm. Kā arī KPL 1. pants paredz, ka likuma mērķis ir noteikt tādu kriminālprocesa kārtību, kas nodrošina efektīvu likuma normu piemērošanu un krimināltiesisko attiecību taisnīgu noregulējumu bez neattaisnotas iejaukšanās personas dzīvē. Attiecīgi, lai ievērotu Regulas Nr. 2018/1672 prasības un aizdomu gadījumos, kad vēl nav skaidri situācijas apstākļi, kompetentā iestāde varētu skaidru naudu aizturēt uz laiku un veikt nepieciešamās pārbaudes pirms konstatēt vai ir pietiekams pamatojums kriminālprocesa ierosināšanai.  Attiecīgi likumprojekta 7. panta trešajā daļā un 8. pantā, kas paredz papildināt Likumu ar 5.³, 5.4, un 5.5 pantu, nosakot kompetentās iestādes rīcību skaidras naudas aizturēšanai uz laiku, ja nav izpildīts pienākums atklāt informāciju par nepavadītu skaidru naudu, proti, deklarācija nav iesniegta pirms 30 dienu termiņa beigām no tās pieprasīšanas brīža, vai, ja ir norādes, ka skaidra nauda neatkarīgi no summas ir saistīta ar noziedzīgu darbību.   1. Likumprojekta 6. pants paredz papildināt Likumu ar jaunu 5.2pantu, kura pirmajā daļā tiek paredzēts, ka kompetentās iestādes amatpersonai saskaņā ar izlases principu vai saskaņā ar tās rīcībā esošo informāciju ir jāpārliecinās par deklarētās skaidras naudas daudzuma atbilstību faktiskajam daudzumam un par citu deklarācijas veidlapā sniegto ziņu patiesumu. Kompetentā iestāde, pārbaudot deklarācijā sniegto ziņu patiesumu, izmanto tai pieejamo operatīvo un riska informācijas, tai skaitā Finanšu izlūkošanas dienesta sniegto informāciju.   Jaunajā Likuma 5.2 panta otrajā daļā tiek paredzēts, ka personai, kurai saskaņā ar regulas Nr. 2018/1672 3. panta 1. punktu ir pienākums deklarēt skaidru naudu vai fiziskai personai, kura, šķērsojot valsts iekšējo robežu, ieved Latvijas Republikā vai izved no tās skaidru naudu 10 000 *euro* apmērāvai vairāk, pēc kompetentās iestādes amatpersonas uzaicinājuma ir pienākums uzrādīt deklarēto skaidru naudu un piedalīties deklarētās skaidrās naudas kontrolē.  Minētais pienākums paredzēts, lai nodrošinātu regulas Nr. 2018/1672 5. pantā noteikto kompetento iestāžu pilnvarojumu pavadītas un nepavadītas skaidras naudas kontrolē, kas ietver tiesības veikt fizisku personu, to bagāžas un to transportlīdzekļu kontroli, kā arī veikt kontroli attiecībā uz jebkuru sūtījumu, tvertnēm vai transportlīdzekļiem, kuros varētu būt nepavadīta skaidra nauda un ievērojot regulas 2018/1672 preambulā, kā arī pamatojuma Direktīvā 2015/849 noteikto, ka skaidras naudas deklarēšanas sistēmas izveides mērķis ir cīņa pret nelikumīgi iegūtu līdzekļu legalizāciju un terorisma finansēšanu, kā arī vadoties no Eiropas Parlamenta un Padomes 2013. gada 9. oktobra Regulas (ES) Nr. 952/2013, ar ko izveido Savienības Muitas kodeksu, 189. panta otrajā daļā noteiktā - “*Ja muitas dienestiem ir pamatoti iemesli tā rīkoties, tie var pieprasīt deklarētājam vai viņa pārstāvim būt klāt preču pārbaudē* [..]”.  Personas klātbūtne deklarētās skaidrās naudas kontrolē ir nepieciešama, lai personai nebūtu saprātīgu šaubu par kompetento iestāžu amatpersonu veiktajām kontroles darbībām, kā arī nodrošinātu turpmāko procesuālo darbību veikšanas iespējamību, gadījumos, kad kontroles laikā tiek konstatēts iespējamais likumpārkāpums.  Personas, aizpildot deklarācijas veidlapu, vispārīgās informācijas veidā tiek informētas, ka - ja ir sniegta nepareiza, neprecīza vai nepilnīga informācija, tiks uzskatīts, ka persona nav izpildījusi regulas Nr. 2018/1672 3. pantā vai Likuma 5. panta pirmajā, otrajā un 5.1 panta pirmajā daļā minēto pienākumu, un tai var piemērot Likumā vai Krimināllikumā paredzēto sodu.  Saskaņā ar Likuma 7. pantu par normatīvajos aktos noteikto skaidras naudas, ko, šķērsojot valsts robežu, ieved Latvijas Republikā vai izved no tās, deklarēšanas pienākuma neizpildīšanu piemēro naudas sodu divdesmit procentu (20 %) apmērā no summas, kuru ir pienākums deklarēt.  Saskaņā ar Krimināllikuma 195.2 panta otro, 2.1 un trešo daļu par liela apmēra (virs 25 000 *eiro*) skaidras naudas, ko, šķērsojot valsts iekšējo robežu, ieved Latvijas Republikā vai izved no tās, nedeklarēšanu vai nepatiesu deklarēšanu, ja skaidras naudas deklarācijas aizpildīšanu likumā noteiktajā kārtībā pieprasījusi kompetentās iestādes amatpersona, — soda ar brīvības atņemšanu uz laiku līdz diviem gadiem vai ar īslaicīgu brīvības atņemšanu, vai ar piespiedu darbu, vai ar naudas sodu. Par liela apmēra skaidras naudas, ko, šķērsojot valsts ārējo robežu, ieved Latvijas Republikā vai izved no tās, nedeklarēšanu vai nepatiesu deklarēšanu — soda ar brīvības atņemšanu uz laiku līdz trim gadiem vai ar īslaicīgu brīvības atņemšanu, vai ar piespiedu darbu, vai ar naudas sodu. Par 195.2 panta otrajā un 2.1 daļā paredzēto noziedzīgo nodarījumu, ja to izdarījusi organizēta grupa, — soda ar brīvības atņemšanu uz laiku līdz četriem gadiem vai ar īslaicīgu brīvības atņemšanu, vai ar piespiedu darbu, vai ar naudas sodu.  Skaidras naudas deklarācijā sniegto informāciju, tai skaitā personas datus, reģistrē un apstrādā Likuma 3. pantā minētās kompetentās iestādes, un tos dara pieejamus Likuma 6. panta otrajā daļā minētajai iestādei – Finanšu izlūkošanas dienestam. Personas datus apstrādā saskaņā ar Fizisko personu datu apstrādes likumu.  Pēc likumprojekta pieņemšanas tiks precizēts sniegtā pakalpojuma apraksts valsts pārvaldes pakalpojumu portālā Latvija.lv. attiecībā uz valsts pārvaldes pakalpojumu “Deklarācija skaidras naudas deklarēšanai uz valsts robežas”. Pakalpojuma sniegšanas kanāls – klātiene.  Kompetentā iestāde, lai mazinātu administratīvo slogu personām, kurām ir pienākums aizpildīt deklarāciju, ir tiesīga nepieciešamības gadījumā izgatavot un piedāvāt aizpildīt fiziskām personām deklarācijas veidlapas uz paškopējoša papīra. |
| 3. | Projekta izstrādē iesaistītās institūcijas un publiskas personas kapitālsabiedrības | | Finanšu ministrija, Valsts ieņēmumu dienests, Valsts robežsardze, Finanšu izlūkošanas dienests, VSIA “Latvijas Proves birojs”, Nacionālā kultūras mantojuma pārvalde. |
| 4. | Cita informācija | | Būtiskas izmaiņas ir paredzētas regulas Nr. 2018/1672 7. pantā, kas paredz, ka:  1. Kompetentās iestādes var skaidru naudu aizturēt uz laiku ar administratīvu lēmumu saskaņā ar valsts tiesībās paredzētiem nosacījumiem, ja:   |  |  | | --- | --- | | a) | nav izpildīts 3. pantā noteiktais pienākums deklarēt pavadītu skaidru naudu vai 4. pantā noteiktais pienākums atklāt informāciju par nepavadītu skaidru naudu; vai | | b) | ir norādes, ka skaidra nauda neatkarīgi no summas ir saistīta ar noziedzīgu darbību. |   2. Uz administratīvo lēmumu, kas minēts 1. punktā, attiecas efektīva tiesību aizsardzība saskaņā ar valsts tiesībās paredzētām procedūrām. Kompetentās iestādes savus apsvērumus attiecībā uz administratīvo lēmumu paziņo:   |  |  | | --- | --- | | a) | personai, kurai ir deklarēšanas pienākums saskaņā ar 3. pantu vai informācijas atklāšanas pienākums saskaņā ar 4. pantu; vai | | b) | personai, kurai ir pienākums sniegt informāciju saskaņā ar 6. panta 1. vai 2. punktu. |   3. Aizturēšanas uz laiku laikposms ir stingri ierobežots saskaņā ar valsts tiesībām līdz tam laikam, kas nepieciešams kompetentajām iestādēm, lai noteiktu, vai lietas apstākļi pamato turpmāku aizturēšanu. Aizturēšanas uz laiku laikposms nav ilgāks par 30 dienām. Kompetentās iestādes pēc rūpīga novērtējuma par turpmākas aizturēšanas uz laiku nepieciešamību un samērīgumu var nolemt pagarināt aizturēšanas uz laiku laikposmu ne vairāk kā par 90 dienām.  Ja noteiktajā laikposmā nav pieņemts lēmums par skaidras naudas turpmāku aizturēšanu vai ja ir pieņemts lēmums, ka lietas apstākļi nerada pamatu turpmākai aizturēšanai, skaidru naudu nekavējoties atgriež:   |  |  | | --- | --- | | a) | personai, pie kuras esošā nauda tika uz laiku aizturēta 3. vai 4. pantā minētajās situācijās; vai | | b) | personai, pie kuras esošā nauda tika uz laiku aizturēta 6. panta 1. vai 2. punktā minētajās situācijās. |   Kā tiek norādītsregulas Nr. 2018/1682 preambulā, ņemot vērā to, ka skaidras naudas pārvietošana, uz ko attiecas kontrole saskaņā ar regulu, tiek veikta pāri ārējai robežai, un to, ka ir grūtības rīkoties pēc tam, kad skaidra nauda ir prom no ievešanas vai izvešanas punkta, un saistīto risku, pat ja mazas summas tiek izmantotas nelikumīgi, kompetentajām iestādēm vajadzētu būt iespējai uz laiku aizturēt skaidru naudu konkrētos apstākļos, ja pārbaudes un samērīgums to pamato[[3]](#footnote-3).  Tāpat Regulā Nr.2018/1672 tiek norādīts, ka ņemot vērā pagaidu aizturēšanas raksturu un to, kāda tai varētu būt ietekme uz pārvietošanās brīvību un tiesībām uz īpašumu, aizturēšanas laikposms būtu jāierobežo līdz absolūti minimālajam laikam, kāds nepieciešams citām kompetentajām iestādēm, lai noteiktu, vai ir pamats turpināt iejaukšanos, piemēram, veicot izmeklēšanu vai konfiscējot skaidru naudu, pamatojoties uz citiem juridiskiem instrumentiem.  Atzīmējam, ka Latvijas tiesību sistēma neparedz skaidras naudas aizturēšanas iespēju, lai kompetentās iestādes noskaidrotu, vai ir pamats turpināt iejaukšanos un vai skaidra nauda neatkarīgi no summas ir saistīta ar noziedzīgu darbību, attiecīgi nav ievēroti Regulas 7. panta 3. punktā paredzētie termiņi.  Turklāt Latvijas normatīvajos aktos nav nodrošinātas tiesības personai pārsūdzēt lēmumu par skaidras naudas aizturēšanu uz laiku, jo personai ir tikai tiesības pārsūdzēt administratīvā pārkāpuma lietā pieņemto lēmumu daļā par rīcību ar mantu, kuru izskata, pieņemot lēmumu administratīvā pārkāpuma lietā. Savukārt attiecībā uz noziedzīgu nodarījumu, ievērojot kriminālprocesuālos termiņus, persona lēmumu par mantas arestu var pārsūdzēt tiesā.  Šobrīd spēkā esošās regulas Nr. 1889/2005 4. panta 2. punktā noteikts, ka, ja netiek ievērots Regulā Nr. 1889/2005 paredzētais deklarēšanas pienākums, skaidru naudu varēja aizturēt ar administratīvu lēmumu saskaņā ar attiecīgas valsts tiesību aktiem.  Atbilstoši Regulas Nr. 1889/2005 nosacījumiem personas pienākums deklarēt skaidru naudu nav izpildīts, ja sniegtā informācija ir nepareiza vai nepilnīga. Atbildība par skaidras naudas nedeklarēšanu vai nepatiesu deklarēšanu ir noteikta Likuma 7. panta pirmajā daļā, kas paredz naudas sodu divdesmit procentu apmērā no nedeklarētās vai nepatiesi deklarētās summas. Savukārt, Krimināllikuma 195.2 pants paredz atbildību par:   1. liela apmēra skaidras naudas, ko, šķērsojot valsts iekšējo robežu, ieved Latvijas Republikā vai izved no tās, nedeklarēšanu vai nepatiesu deklarēšanu, ja skaidras naudas deklarācijas aizpildīšanu likumā noteiktajā kārtībā pieprasījusi kompetentās iestādes amatpersona, 2. liela apmēra skaidras naudas, ko, šķērsojot valsts ārējo robežu, ieved Latvijas Republikā vai izved no tās, nedeklarēšanu vai nepatiesu deklarēšanu, kā arī, ja šo noziedzīgo nodarījumu izdarījusi organizēta grupa.   Lai nodrošinātu Regulā Nr.2018/1672 minēto prasību izpildi, Finanšu ministrija ierosināja veikt grozījumus Noziedzīgi iegūtu līdzekļu legalizācijas un terorisma finansēšanas novēršanas likumā vai papildināt nozares speciālo likumu “Par skaidras naudas deklarēšanu uz valsts robežas” ar nodaļu, kurā tiktu noteikta kompetento iestāžu rīcība ar skaidru naudu, kuru, šķērsojot Latvijas Republikas valsts robežu, ieved Latvijas Republikā vai izved no tās.  Tieslietu ministrija 2020. gada 22. jūlija vēstulē Nr. 1-13.4/2464 sniedza šādu viedokli par regulas Nr. 1889/2005 7. panta piemērošanu.  *“Atbilstoši Regulas Nr. 1889/2005 nosacījumiem personas pienākums deklarēt skaidru naudu nav izpildīts, ja sniegtā informācija ir nepareiza vai nepilnīga. Atbildība par skaidras naudas nedeklarēšanu vai nepatiesu deklarēšanu ir noteikta Latvijas Administratīvo pārkāpumu kodeksa 190.15 pantā, kas paredz naudas sodu divdesmit procentu apmērā no nedeklarētās vai nepatiesi deklarētās summas. Savukārt, Krimināllikuma 195.2 pants paredz atbildību par:*   1. *liela apmēra skaidras naudas, ko, šķērsojot valsts iekšējo robežu, ieved Latvijas Republikā vai izved no tās, nedeklarēšanu vai nepatiesu deklarēšanu, ja skaidras naudas deklarācijas aizpildīšanu likumā noteiktajā kārtībā pieprasījusi kompetentās iestādes amatpersona,* 2. *liela apmēra skaidras naudas, ko, šķērsojot valsts ārējo robežu, ieved Latvijas Republikā vai izved no tās, nedeklarēšanu vai nepatiesu deklarēšanu, kā arī, ja šo noziedzīgo nodarījumu izdarījusi organizēta grupa.*   *Regulas 7. panta 1. punktā noteikts, ka kompetentās iestādes var uz laiku aizturēt skaidru naudu ar administratīvu lēmumu saskaņā ar valsts tiesībās paredzētiem nosacījumiem, ja: a) nav izpildīts 3. pantā noteiktais pienākums deklarēt pavadītu skaidru naudu vai 4. pantā noteiktais pienākums atklāt informāciju par nepavadītu skaidru naudu; vai b) ir norādes, ka skaidra nauda neatkarīgi no summas ir saistīta ar noziedzīgu darbību. Vēršam uzmanību uz to, ka Regulas 7. pants nav obligāti piemērojams, jo tajā noteikts, ka kompetentās iestādes var uz laiku aizturēt skaidru naudu ar administratīvu lēmumu saskaņā ar valsts tiesībās paredzētiem nosacījumiem.*  *Viens no Regulā (ES) 2018/1672 paredzētajiem skaidras naudas aizturēšanas pamatiem ir tas, ka persona nav izpildījusi pienākumu deklarēt skaidru naudu. Šobrīd likuma "Par skaidras naudas deklarēšanu uz valsts robežas" 7. pantā ir paredzēta administratīvā atbildība par skaidras naudas deklarēšanas pienākuma neizpildīšanu uz valsts robežas. Tātad šādos gadījumos ir pamats uzsākt administratīvā pārkāpuma procesu. Administratīvās atbildības likuma (turpmāk – AAL) 111. pantā paredzēta administratīvā pārkāpuma lietā nozīmīgas mantas un dokumentu izņemšana, proti, to atņemšana uz laiku. Pieņemot lēmumu administratīvā pārkāpuma lietā, amatpersona izlemj arī jautājumu par rīcību ar izņemto mantu un dokumentiem (AAL 153. pants). Persona, kuras nauda ir izņemta, administratīvā pārkāpuma procesā var iegūt aizskartā mantas īpašnieka statusu (AAL 45. pants), kas atbilst Regulas 7. panta 2. punktā noteiktajam, ka uz administratīvo lēmumu, kas minēts Regulas 7. panta 1. punktā, attiecas efektīva tiesību aizsardzība saskaņā ar valsts tiesībās paredzētām procedūrām. Ievērojot minēto, pastāv iespēja šajā regulā paredzēto naudas aizturēšanu īstenot administratīvā pārkāpuma procesa kārtībā. Arī Regulā (ES) 2018/1672 paredzētais regulējums, kas ir tieši piemērojams, var noteikt administratīvā pārkāpuma procesa kārtību, ciktāl tas nepieciešams papildus AAL.*  *Krimināllikumā (turpmāk – KL) 195.2 pantā ir noteikts, kādos gadījumos par izvairīšanos no skaidras naudas deklarēšanas ir paredzēta kriminālatbildība. Saskaņā ar AAL 5. panta trešo daļu administratīvā atbildība par likumā vai pašvaldību saistošajos noteikumos paredzētajiem pārkāpumiem iestājas, ja par šiem pārkāpumiem nav paredzēta kriminālatbildība. Ievērojot minēto, ja administratīvā pārkāpuma procesā noskaidrojas, ka izvairīšanās no skaidras naudas deklarēšanas ir saistīta ar kādu no KL 195.2 pantā minētajiem noziedzīga nodarījuma sastāviem, tad ir jālemj par kriminālprocesa uzsākšanu un jāpieņem lēmums par aresta uzlikšanu skaidrai naudai saskaņā ar Kriminālprocesa likuma (turpmāk – KPL) 361. pantu.*  *Otrs no Regulā (ES) 2018/1672 paredzētajiem skaidras naudas aizturēšanas pamatiem ir tas, ka skaidra nauda neatkarīgi no summas ir saistīta ar noziedzīgu darbību. Vēršam uzmanību uz to, ka KL 195. pantā ir paredzēta kriminālatbildība par noziedzīgi iegūtu finanšu līdzekļu vai citas mantas legalizēšanu. Gadījumos, kad uz valsts robežas tiek atklāta skaidra nauda, kas ir saistīta vai par kuru ir pamatotas aizdomas, ka tā ir saistīta ar noziedzīgi iegūtu līdzekļu legalizāciju, ik reiz ir jāuzsāk kriminālprocess saskaņā ar KPL 369. panta otrās daļas 2. punktu un ceturtās daļas 4. punktu, attiecīgi pieņemot lēmumu par aresta uzlikšanu skaidrai naudai saskaņā ar KPL 361. pantu. Saskaņā ar KPL 370. pantu kriminālprocesu var uzsākt, ja pastāv reāla iespēja, ka noticis noziedzīgs nodarījums, kā arī kriminālprocesu var uzsākt arī tad, ja ziņas satur informāciju par iespējamu notikušu noziedzīgu nodarījumu un tās ir iespējams pārbaudīt tikai ar kriminālprocesa līdzekļiem un metodēm. Vēršam uzmanību uz to, ka skaidras naudas noziedzīgo izcelsmi ir iespējams pārbaudīt tikai ar kriminālprocesa līdzekļiem un metodēm, tāpēc nav atbalstāma skaidras naudas aizturēšana administratīvā kārtībā, lai noskaidrotu tās izcelsmi.*  *Visbeidzot vēršam uzmanību uz to, ka, lai arī pastāv iespēja pirms administratīvā pārkāpuma procesa iestādēm veikt administratīvus pasākumus, kas izriet no iestādes kontroles un uzraudzības funkcijām, tomēr gadījumos, kad amatpersonas rīcībā ir ziņas, kas skaidri norāda uz administratīvu pārkāpumu, nekavējoties jāuzsāk administratīvā pārkāpuma process. Nav pieļaujama situācija, ka amatpersona izmanto vispārīgos pārvaldes pasākumus un līdzekļus, lai izmeklētu un pierādītu administratīvo pārkāpumu (Laveniece-Straupmane N. 15. nodaļa. Administratīvā pārkāpuma procesa uzsākšana. Grām.: Administratīvo pārkāpumu tiesības. Administratīvās atbildības likuma skaidrojumi. Sagatavojis autoru kolektīvs. E. Danovska un G. Kūtra zinātniskajā redakcijā. Rīga: Tiesu namu aģentūra, 2020, 382. lpp.). Šāda rīcība varētu būt arī labas ticības principa pārkāpums (sal. Eckers R.S. Unjust Justice in Parallel Proceedings: Preventing Circumvention of Criminal Discovery Rules. Hofstra Law Review, 1998, Vol. 27, Iss. 1 p. 136). Savukārt, ja pastāv iespēja jautājumu risināt administratīvā pārkāpuma procesā vai attiecīgi kriminālprocesā, tad papildu administratīvo procedūru veidošana neatbilst ne efektivitātes, ne labas likumdošanas principam.*  *Ievērojot minēto, Tieslietu ministrija neatbalsta veikt grozījumus Noziedzīgi iegūtu līdzekļu legalizācijas un terorisma finansēšanas novēršanas likumā vai papildināt nozares speciālo likumu "Par skaidras naudas deklarēšanu uz valsts robežas" ar nodaļu, kurā tiktu noteikta kompetento iestāžu rīcība ar skaidru naudu, kuru, šķērsojot Latvijas Republikas valsts robežu, ieved Latvijas Republikā vai izved no tās.”* |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojekta tiesiskais regulējums skar personas, kuras, šķērsojot Latvijas Republikas valsts robežu, ieved ES muitas teritorijā vai izved no tās skaidru naudu 10 000 *euro* apmērā vai vairāk, fiziskās personas, kuras, šķērsojot valsts iekšējo robežu, ieved Latvijas Republikā vai izved no tās skaidru naudu 10 000 euro apmērā vai vairāk, kā arī Valsts ieņēmumu dienestu un Valsts robežsardzi, kuras ir kompetentās iestādes (Likuma 3. pants). |
| 2. | Tiesiskā regulējuma ietekme uz tautsaimniecību un administratīvo slogu | Sabiedrības grupām un institūcijām projekta tiesiskais regulējums pēc būtības nemaina tiesības un pienākumus, vienlaikus jāinformē, ka paplašinās skaidras naudas jēdziena tvērums, **pēc kompetentās iestādes pieprasījuma** jādeklarē nepavadīta skaidra nauda.  Saskaņā ar Regulā Nr.2018/1672 noteikto, personai skaidras naudas deklarācijā būs jānorāda vairāk informācijas par skaidras naudas izcelsmi**, t.i. par skaidras naudas ekonomisko iegūšanas veidu.** |
| 3. | Administratīvo izmaksu monetārs novērtējums | Likumprojekts šo jomu neskar. |
| 4. | Atbilstības izmaksu monetārs novērtējums | Likumprojekts šo jomu neskar. |
| 5. | Cita informācija | Nav |
| **III. Tiesību akta projekta ietekme uz valsts budžetu un pašvaldību budžetiem** | | |
| |  |  |  |  |  |  |  |  | | --- | --- | --- | --- | --- | --- | --- | --- | | Rādītāji | 2021 | | Turpmākie trīs gadi (*euro*) | | | | | | 2022 | | 2023 | | 2024 | | saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2022. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2023. gadam | izmaiņas, salīdzinot ar vidēja termiņa budžeta ietvaru 2023. gadam | | 1 | 2 | 3 | 4 | 5 | 6 | 7 | 8 | | 1. Budžeta ieņēmumi | 574 690 | 0 | 40 228 | 0 | 40 228 | 0 | 0 | | 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 574 690 | 0 | 40 228 | 0 | 40 228 | 0 | 0 | | 1.2. valsts speciālais budžets | 0 | 0 | 0 | 0 | 0 | 0 | 0 | | 1.3. pašvaldību budžets | 0 | 0 | 0 | 0 | 0 | 0 | 0 | | 2. Budžeta izdevumi | 574 690 | 0 | 40 228 | 0 | 40 228 | 0 | 0 | | 2.1. valsts pamatbudžets | 574 690 | 0 | 40 228 | 0 | 40 228 | 0 | 0 | | 2.2. valsts speciālais budžets | 0 | 0 | 0 | 0 | 0 | 0 | 0 | | 2.3. pašvaldību budžets | 0 | 0 | 0 | 0 | 0 | 0 | 0 | | 3. Finansiālā ietekme | 0 | 0 | 0 | 0 | 0 | 0 | 0 | | 3.1. valsts pamatbudžets | 0 | 0 | 0 | 0 | 0 | 0 | 0 | | 3.2. speciālais budžets | 0 | 0 | 0 | 0 | 0 | 0 | 0 | | 3.3. pašvaldību budžets | 0 | 0 | 0 | 0 | 0 | 0 | 0 | | 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | 0 | X | 0 | X | 0 | 0 | | 5. Precizēta finansiālā ietekme | X | 0 | X | 0 | X | 0 | 0 | | 5.1. valsts pamatbudžets | 0 | 0 | 0 | 0 | | 5.2. speciālais budžets | 0 | 0 | 0 | 0 | | 5.3. pašvaldību budžets | 0 | 0 | 0 | 0 | | 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) |  | | | | | | | | 6.1. detalizēts ieņēmumu aprēķins | | 6.2. detalizēts izdevumu aprēķins | | 7. Amata vietu skaita izmaiņas | Likumprojekts šo jomu neskar. | | | | | | | | 8. Cita informācija | Nepieciešamo izmaiņu veikšanai Valsts ieņēmumu dienesta informācijas sistēmā 2021. gadā Finanšu ministrijas budžeta programmā 33.00.00 “Valsts ieņēmumu un muitas politikas nodrošināšana” ir paredzēts finansējums 574 690 EUR apmērā, t.sk.:   * Izmaiņas EMDAS un sasaiste ar OLAF informācijas sistēmu – 291 500 EUR; * Papildinājumi IRIS – 41 745 EUR; * Izmaiņas DNS (SND datu saņemšana un attēlošana DNS) – 126 445 EUR; * Funkcionalitātes izstrāde elektroniskai SND iesniegšanai – 115 000 EUR.   Uzturēšanai Valsts ieņēmumu dienesta informācijas sistēmā 2022. gadā un turpmāk ik gadu Finanšu ministrijas budžeta programmā 33.00.00 “Valsts ieņēmumu un muitas politikas nodrošināšana” ir paredzēts finansējums 40 228 EUR apmērā, t.sk.:   * Izmaiņas EMDAS un sasaiste ar OLAF informācijas sistēmu – 20 405 EUR; * Papildinājumi IRIS – 2 922 EUR; * Izmaiņas DNS (SND datu saņemšana un attēlošana DNS) – 8 851 EUR; * Funkcionalitātes izstrāde elektroniskai SND iesniegšanai – 8 050 EUR.   2021. gadā nepieciešamo izmaiņu veikšanai Valsts ieņēmumu dienesta informācijas sistēmās nepieciešamais finansējums 574 690 EUR apmērā un 2022. gadā un turpmāk uzturēšanai nepieciešamais finansējums 40 228 EUR ir piešķirts ar Ministru kabineta 29.09.2020. lēmumu, protokola Nr. 56 51.§. | | | | | | | | | |

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| |  |  |  | | --- | --- | --- | | **IV. Tiesību akta projekta ietekme uz spēkā esošo tiesību normu sistēmu** | | | | 1. | Saistītie tiesību aktu projekti | Likumprojekts šo jomu neskar. | | 2. | Atbildīgā institūcija | Likumprojekts šo jomu neskar. | | 3. | Cita informācija | Lai atbilstoši regulai Nr. 2018/1672 kompetentās iestādes vienveidīgi īstenotu skaidras naudas kontroli visās ES dalībvalstīs, Eiropas Komisija, izmantojot īstenošanas aktus, pieņems skaidras naudas deklarācijas **veidlapu (pavadītai naudai) un informācijas atklāšanas deklarācijas veidlapu (nepavadītai naudai).** Ņemot vērā minēto, ar likumprojektu no Likuma tiek izslēgts deleģējums Ministru kabinetam noteikt skaidras naudas deklarācijas veidlapu, tās aizpildīšanas, iesniegšanas un sniegto ziņu pārbaudes kārtību.  Saglabājot skaidras naudas kontroli uz valsts iekšējās robežas, ar likumprojektu tiek saglabātas normas, kas paredz personai, šķērsojot valsts iekšējo robežu, pēc kompetentās iestādes amatpersonas pieprasījuma rakstveidā aizpildīt skaidras naudas **deklarāciju vai informācijas atklāšanas deklarāciju.** Ievērojot konsekvenci, attiecīgās prasības izpildei tiks izmantota Eiropas Komisijas īstenošanas aktā izdotais skaidras naudas deklarācijas veidlapas paraugs. Minētās veidlapas paraugs tiks publicēts kompetentās iestādes tīmekļa vietnē.  Ņemot vērā minēto, spēku zaudēs Ministru kabineta 2019. gada 2. jūlija noteikumi Nr. 303 “Noteikumi par skaidras naudas deklarācijas veidlapu, tās aizpildīšanas, iesniegšanas un sniegto ziņu pārbaudes kārtību”. | |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Eiropas Parlamenta un Padomes 2018. gada 23. oktobra Regula (ES) 2018/1672 par Savienības teritorijā ievestās skaidras naudas vai no tās izvestās skaidras naudas kontroli un par Regulas (EK) Nr. 1889/2005 atcelšanu. Tā piemērojama ar 2021. gada 3. jūniju. |
| 2. | Citas starptautiskās saistības | Likumprojekts šo jomu neskar. |
| 3. | Cita informācija | Nav |

|  |  |  |  |  |
| --- | --- | --- | --- | --- |
| **1. tabula** **Tiesību akta projekta atbilstība ES tiesību aktiem** | | | | |
| Attiecīgā ES tiesību akta datums, numurs un nosaukums | Eiropas Parlamenta un Padomes 2018. gada 23. oktobra Regula (ES) 2018/1672 par Savienības teritorijā ievestās skaidras naudas vai no tās izvestās skaidras naudas kontroli un par Regulas (EK) Nr. 1889/2005 atcelšanu | | | |
| A | B | C | | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.  Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.  Norāda institūciju, kas ir atbildīga par šo saistību izpildi pilnībā | | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.  Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu.  Norāda iespējamās alternatīvas (t. sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Regulas Nr. 2018/1672 2. panta 1. punkta  a) apakšpunkts | Likumprojekta 1. pants | Ieviests pilnībā | | Likumprojekts nenosaka stingrākas prasības kā ES tiesību akts. |
| Regulas Nr. 2018/1672 2. panta 1. punkta  i) apakšpunkts | Likumprojekta 2. pants | Ieviests pilnībā | | Likumprojekts nenosaka stingrākas prasības kā ES tiesību akts. |
| Regulas Nr. 2018/1672 2. panta 1. punkta  g) apakšpunkts | Likumprojekta 3. pants | Ieviests pilnībā | | Likumprojekts nenosaka stingrākas prasības kā ES tiesību akts. |
| Regulas Nr. 2018/1672 2. panta 1. punkta  k) apakšpunkts | Likumprojekta 3. pants | Ieviests pilnībā | | Likumprojekts nenosaka stingrākas prasības kā ES tiesību akts. |
| Regulas Nr. 2018/1672 2. panta 1. punkta  a) apakšpunkta “iii” punkts | Likumprojekta 4. pants | Ieviests pilnībā | | Likumprojekts nenosaka stingrākas prasības kā ES tiesību akts. |
| Regulas Nr. 2018/1672 3. pants | Likumprojekta 5. pants, 6.pants (5.2pants) | Ieviests pilnībā | | Likumprojekts nenosaka stingrākas prasības kā ES tiesību akts. |
| Regulas Nr. 2018/1672 4. pants | Likumprojekta 5. pants, 6.pants (5.2pants) | Ieviests pilnībā | | Likumprojekts nenosaka stingrākas prasības kā ES tiesību akts. |
| Regulas Nr. 2018/1672 6. pants | Likumprojekta 5. pants, 6.pants (5.2pants) | Ieviests pilnībā | | Likumprojekts nenosaka stingrākas prasības kā ES tiesību akts. |
| Regulas Nr. 2018/1672 7. pants | Likumprojekta  6.pants ( 5³, 5.4 un 5.5panti) | Ieviests pilnībā | | Likumprojekts nenosaka stingrākas prasības kā ES tiesību akts. |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | Likumprojekts šo jomu neskar. | | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Likumprojekts šo jomu neskar. | | | |
| Cita informācija | Nav | | | |
| **2. tabula Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem. Pasākumi šo saistību izpildei** | | | | |
| Attiecīgā starptautiskā tiesību akta vai starptautiskas institūcijas vai organizācijas dokumenta (turpmāk – starptautiskais dokuments) datums, numurs un nosaukums | Likumprojekts šo jomu neskar. | | | |
| A | B | | C | |
| Starptautiskās saistības (pēc būtības), kas izriet no norādītā starptautiskā dokumenta. Konkrēti veicamie pasākumi vai uzdevumi, kas nepieciešami šo starptautisko saistību izpildei | Ja pasākumi vai uzdevumi, ar ko tiks izpildītas starptautiskās saistības, tiek noteikti projektā, norāda attiecīgo projekta vienību vai dokumentu, kurā sniegts izvērsts skaidrojums, kādā veidā tiks nodrošināta starptautisko saistību izpilde | | Informācija par to, vai starptautiskās saistības, kas minētas šīs tabulas A ailē, tiek izpildītas pilnībā vai daļēji. Ja attiecīgās starptautiskās saistības tiek izpildītas daļēji, sniedz skaidrojumu, kā arī precīzi norāda, kad un kādā veidā starptautiskās saistības tiks izpildītas pilnībā. Norāda institūciju, kas ir atbildīga par šo saistību izpildi pilnībā | |
| Likumprojekts šo jomu neskar. | Likumprojekts šo jomu neskar. | | Likumprojekts šo jomu neskar. | |
| Vai starptautiskajā dokumentā paredzētās saistības nav pretrunā ar jau esošajām Latvijas Republikas starptautiskajām saistībām | Likumprojekts šo jomu neskar. | | | |
| Cita informācija | Nav | | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par projekta izstrādi ir publicēta Finanšu ministrijas tīmekļvietnē sadaļā “Sabiedrības līdzdalība” – “Tiesību aktu projekti” – “Muitas politika”. Līdz ar to sabiedrības pārstāvji varēja līdzdarboties projekta izstrādē, rakstveidā sniedzot viedokļus par projektu. Tāpat sabiedrības pārstāvji varēs sniegt viedokļus par projektu pēc tā izsludināšanas Valsts sekretāru sanāksmē. |
| 2. | Sabiedrības līdzdalība projekta izstrādē | Sabiedrības pārstāvji varēja līdzdarboties projekta izstrādē, rakstveidā sniedzot viedokļus par projektu, kas 2020.gada 21.decembrī publicēts Finanšu ministrijas tīmekļvietnē sadaļā “Sabiedrības līdzdalība” – “Tiesību aktu projekti” – “Muitas politika”, adrese: https://www.fm.gov.lv/lv/sabiedribas\_lidzdaliba/tiesibu\_aktu\_projekti/muitas\_politika#project697 1  un Ministru kabineta tīmekļvietnē sadaļā “Valsts kanceleja” – “Sabiedrības līdzdalība”, adrese: https://mk.gov.lv/content/ministru-kabineta-diskusiju-dokumenti. |
| 3. | Sabiedrības līdzdalības rezultāti | Sabiedrības pārstāvju iebildumi un priekšlikumi nav saņemti. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts ieņēmumu dienests, Valsts robežsardze, Finanšu izlūkošanas dienests, VSIA “Latvijas Proves birojs”, Nacionālā kultūras mantojuma pārvalde. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Valsts ieņēmumu dienesta un Valsts robežsardzes funkcijas netiks mainītas. Nav nepieciešams veidot jaunas institūcijas. Nav nepieciešama esošu institūciju likvidācija vai reorganizācija. |
| 3. | Cita informācija | Likumprojektā ietvertās normas tiks īstenotas projekta izpildē iesaistīto institūciju piešķirto līdzekļu ietvaros. |

Finanšu ministrs J.Reirs

Tomiņa 67095566

Irita.Tomina@fm.gov.lv

1. Latvijas Republikas robežšķērsošanas vietas noteiktas Ministru kabineta 2010. gada 27. jūlija noteikumos Nr. 704 “Noteikumi par robežšķērsošanas vietām un tajās veicamajām pārbaudēm”. [↑](#footnote-ref-1)
2. Latvijas Republikas robežšķērsošanas vietas noteiktas Ministru kabineta 2010. gada 27. jūlija noteikumos Nr. 704 “Noteikumi par robežšķērsošanas vietām un tajās veicamajām pārbaudēm”. [↑](#footnote-ref-2)
3. Regulas 28.punkts un 7. pants [↑](#footnote-ref-3)